ชวนประกันรับเสี่ยง ให้กู้รีเวิร์สมอร์เกจ
ประกันชีวิตเตรียมจับคู่ธนาคารออกแบบประกันรีเวิร์ส มอร์เกจ ชดเชยส่วนต่างสินเชื่อสูงกว่าสินทรัพย์
1 ก.ค. 2559

ประกันชีวิตเตรียมจับคู่ธนาคารออกแบบประกันรีเวิร์ส มอร์เกจ ชดเชยส่วนต่างสินเชื่อสูงกว่าสินทรัพย์
ม.ล.จิรเศรษฐ ศุขสวัสดิ์ อุปนายกฝ่ายบริหาร สมาคมประกันชีวิตไทย เปิดเผยว่า ทางสมาคมได้รับการติดต่อให้เข้าเป็นหนึ่งในองค์กรที่มีส่วนร่วมในการปล่อยสินเชื่อให้กับผู้สูงอายุ หรือรีเวิร์ส มอร์เกจ (Reverse Mortgage) เพื่อรองรับสังคมผู้สูงอายุในอีก 10 ปีข้างหน้า ที่กระทรวงการคลังอยู่ระหว่างการศึกษา 
สำหรับแนวทางที่ภาครัฐแนะนำมา คือ บริษัทประกันชีวิตไปจับคู่กับธนาคารพาณิชย์ ที่เป็นบริษัทแม่ในการออกแบบผลิตภัณฑ์ เพราะจะลงรายละเอียดได้ลึกกว่าการหารือกันในนามสมาคมประกันชีวิตไทย เนื่องจากมีธนาคารหลายแห่งที่มีบริษัทประกันชีวิตในเครืออยู่แล้ว และอีกรูปแบบคือ เปิดให้บริษัทประกันชีวิตเข้าไปเป็นผู้ปล่อยสินเชื่อและรับประกันด้วยได้ ภาครัฐเปิดทางให้ทำได้ในบางประเทศก็มีเกิดขึ้น
“ที่บริษัทประกันชีวิตเข้าไปเกี่ยวข้องคือ ความเสี่ยงกรณีที่ผู้เอาสินเชื่ออายุยืนและใช้สินเชื่อเกินมูลค่าสินทรัพย์ หรือในกรณีที่มูลค่าสินทรัพย์ลดลงอย่างรวดเร็วจนต่ำกว่ามูลค่าสินเชื่อ ทางบริษัทประกันชีวิตจะเข้าไปชดเชย” ม.ล.จิรเศรษฐ กล่าว